Mobil Əhmədov

Əhmədov Mobil Salman oğlu () — azərbaycanlı teatr aktyoru, vokal ifaçı, Azərbaycan Respublikasının Xalq artisti (2000).

 Həyatı 
Mobil Əhmədov 10 sentyabr 1931-ci ildə Gəncədə doğulub. 1955-ci ildə Əzim Əzimzadə adına Bakı Rəssamlıq Məktəbinə daxil olub. Bir il sonra isə Azərbaycan Dövlət Konservatoriyasına qəbul edilib və Bülbülün sinfində oxuyub. 1961-ci ildə təhsilini başa vuraraq bir neçə ay Dövlət Radiosunun xorunda işləyib. Sentyabr ayında isə MKT-yə solist dəvət olunub. Elə həmin vaxtdan da qırx ilə yaxın teatrın əksər tamaşalarında əsas partiyaları ifa edib. Teatrın yetmişdən çox tamaşasında oynamaqla, zəngin yaradıcılıq irsi yaradıb, bir neçə rolunu müxtəlif quruluşlarda ifa edib.

Müxtəlif təhsil ocaqlarında pedaqoji fəaliyyət göstərib. Sənət dostlarının yüzlərlə şarjını çəkib. Radionun fondunda 600-dən çox lent yazısı, 40 valı var. Aktyor-müğənni Azərbaycanın Əməkdar artisti (1978) və Xalq artisti (2000) fəxri adlarına layiq görülüb.

Uzun sürən xəstəlikdən sonra 2006-cı il iyun ayının 3-də 75 yaşında Bakı şəhərində vəfat edib, Gəncə şəhərində dəfn olunub.

 Yaradıcılığı 
Klassik operettalarda və klassik milli dramaturgiya əsasında yazılmış musiqili komediyalarda oynadığı rollar:
 Sərvər və Rüstəm bəy, Əsgər ("Məşədi İbad" və "Arşın mal alan", Üzeyir bəy Hacıbəyov);
 Heydər bəy ("Hacı Qara", Mirzə Fətəli Axundzadənin eyniadlı əsəri əsasında libretto müəllifi Şəmsi Bədəlbəyli, bəstəkarlar Ramiz Mustafayev və Vasif Adıgözəlov);

 Məhəmmədhəsən əmi ("Danabaş kəndinin əhvalatları", Cəlil Məmmədquluzadənin eyniadlı əsəri əsasında libretto müəllifi Cənnət Səlimova, bəstəkar Oqtay Kazımov).

Müasir mövzulu musiqili komediyalarda ifa etdiyi səhnə surətləri:
 Tuğay ("Bir dəqiqə", Məhərrəm Əlizadə və Hacı Xanməmmədov);
 Nadir ("Qızıl axtaranlar", Həsən Seyidbəyli və Tofiq Quliyev);
 Ayaz ("Qaynana", Məcid Şamxalov və Zakir Bağırov);
 Alay ("Gözün aydın", Məhərrəm Əlizadə və Fikrət Əmirov);
 Bəxtiyar ("Ulduz", Sabit Rəhman və Süleyman Ələsgərov);
 Arzu, Zəfər, Yetim, Toğrul ("Olmadı elə, oldu belə", "Özümüz bilərik", "Milyonçunun dilənçi oğlu" və "Sevindik qız axtarır", Şıxəli Qurbanov və Süleyman Ələsgərov);
 Cəsarət, Çingiz ("Nənəmin şahlıq quşu" və "Boşanaq, evlənərik", Əliağa Kürçaylı və Vasif Adıgözəlov);
 Sahib ("Ləpələr", Əliağa Kürçaylı və Arif Məlikov);
 Etibar ("Qızılgül", Məhərrəm Əlizadə və Soltan Hacıbəyov).

Tərcümə əsərlərində oxuduğu partiyalar:
 Zurab ("Tiflis nəğməsi", Levon Cubabiriya və Şota Milorava);
 Kote ("Keto və kote", Vladimir Dolidze);
 Elbrus ("Sevgilimin anası", Georgi Xuqayev və A. Ovanov).

 Filmoqrafiya 
 Qara daşlar (film, 1956)
 Aktrisanın təbəssümü (film, 1974)
 Üzeyir ömrü (film, 1981)
 Məkanın melodiyası (film, 2004)
 Cümhuriyyətə doğru üç addım (film, 2008)
 Yeni il gecəsində (film, 1958)

 İstinadlar 

 Xarici keçidlər 
 Səda — Mobil Əhmədovun anım günüdür (03.06.2016)
 "O olmasın, bu olsun" yeni quruluşda təqdim olunub

Kateqoriya:Azərbaycan aktyorları
Kateqoriya:Azərbaycanlı aktyorlar
Kateqoriya:Azərbaycan Respublikasının xalq artistləri
Kateqoriya:Gəncədə doğulanlar
Kateqoriya:Bakıda vəfat edənlər
Kateqoriya:Azərbaycan Respublikası Prezidentinin fərdi təqaüdçüləri
Kateqoriya:XXI əsr Azərbaycan aktyorları